b'\n_START_ARTICLE_\nFar Goriot\n_START_PARAGRAPH_\nFar Goriot (fransk Le P\xc3\xa8re Goriot) er en roman fra 1835 av den franske forfatteren Honor\xc3\xa9 de Balzac (1799\xe2\x80\x931850). Boken ing\xc3\xa5r i Balzacs tematiske romanserie La Com\xc3\xa9die humaine \xe2\x80\x93 Sc\xc3\xa8nes de la vie parisienne, og blir beskrevet som personifiseringen av forblindet farskj\xc3\xa6rlighet._NEWLINE_Handlingen er lagt til et billig pensjonat i Paris. Romanens hovedperson Rastignac er en ambisi\xc3\xb8s ung mann som har flyttet hit fra provinsen for \xc3\xa5 kjempe seg opp og frem i samfunnet. Tittelens Far Goriot er en annen av pensjonatets gjester, en eldre makaroniprodusent. Han f\xc3\xa5r regelmessig bes\xc3\xb8k av sine to d\xc3\xb8tre Anastasia og Delphine, som p\xc3\xa5 den ene side skammer seg over ham, og p\xc3\xa5 den annen side er avhengige av hans pengebidrag for \xc3\xa5 opprettholde sin levestandard. Mens mange oppfatter Goriot som en patetisk skikkelse, som lar seg utnytte, oppfatter Rastignac ham lenge som en positivt oppofrende Kristusfigur, og en kontrast til alles kamp mot alle. Goriots hjelpsomhet har imidlertid g\xc3\xa5tt over til en besettelse som har gjort d\xc3\xb8trene b\xc3\xa5de hjelpel\xc3\xb8se og utakknemlige, og de prioriterer til sist \xc3\xa5 g\xc3\xa5 p\xc3\xa5 ball framfor \xc3\xa5 bes\xc3\xb8ke farens d\xc3\xb8dsleie. Goriot innser sin ettergivenhet, og forbanner b\xc3\xa5de seg selv og de egoistiske barna. Begravelsen bekostes av Rastignac._NEWLINE_Romanens andre hovedhandling er Rastignacs liv og oppdrift. Under den mystiske Vautrins veiledning innleder han l\xc3\xb8nnsomme kj\xc3\xa6rlighetseventyr med rike gamle menns unge koner, en av dem er bankierkonen Delphine Nucingen, Goriots datter._NEWLINE_B\xc3\xa5de Rastignac og Vautrin er gjennomgangsfigurer i Balzacs Com\xc3\xa9die humaine, og Rastignacs videre liv omfatter b\xc3\xa5de en karriere som gigolo og som statssekret\xc3\xa6r og minister, og \xc2\xabalt i alt tegnes skikkelsen som ondskapsfull og destruktiv, uten varme\xc2\xbb. Vautrin p\xc3\xa5 sin side er b\xc3\xa5de forbryterkonge, prest og politisjef.'